Ebidentzietan oinarritutako hezkuntza

Ebidentzietan oinarritutako hezkuntzak (EOH) (ingelesez, Evidence-based education) ikerketetan eta ebaluazioen informazioan oinarritutako hezkuntza-erabakiak hartzea sustatzen du. Datu eta ebidentzia enpirikoak erabili behar dira hezkuntza-programen plangintza, inplementazioa eta ebaluazioa gidatzeko, baita irakaskuntza- eta ikaskuntza-prozesuak hobetzeko ere.

Ikuspegi horrek eraginkortasuna erakutsi duten hezkuntza-praktikak identifikatzen eta sustatzen laguntzen du. Hezitzaileei, hezkuntza politiken arduradunei eta administratzaileei hezkuntza espazioen kalitatea hobetzen duten erabaki informatuak hartzeko aukera ematen dien tresna bilakatu dira emaitzak. Ekarpenak hainbat diziplinatatik datoz, hala nola hezkuntza-psikologiatik, ikerketa pedagogikotik eta programen ebaluaziotik, eta ebidentzian oinarritutako praktika-mugimenduetatik. Erantzun eta informatu beharreko etengabeko galdera hau da: zerk funtzionatzen du?, eta zergatik funtzionatzen du?

 Abantailak 
Ebidentzietan oinarritutako hezkuntzak irauli egin ditzake hezkuntzaren ikuskera tradizionalak eta hezkuntza-sistemako maila guztietako ikaskuntzak. Hona hemen aipagarrienak:

 Informazio-iturriak: ebidentziak aldizkari zientifikoetako, erakundeetako eta diziplinetako iturri askotatik datoz, eta ikerketa edo ebaluazio kuantitatibo eta kualitatiboen emaitzei heltzen diete berriro.

 Eraginkortasun handiagoa: Hezkuntza-erabakiak ikerketetan eta ebidentzia enpirikoetan oinarritzen direnez, ikuspegi pedagogiko frogatuak eta irakaskuntza-estrategiak hartzen dira, eraginkorrak direla erakutsi dutenak eta ikasgelan berrikuntza sustatzen dutenak. Garrantzi, askitasun eta egiazkotasun irizpideak erabiltzea iradokitzen da.
 Pertsonalizazioa: Ebidentzietan oinarritutako hezkuntzak aukera ematen du irakaskuntza ikasleen behar indibidualetara egokitzeko, eta horrek ikaskuntza esanguratsua eta errendimendu akademikoaren hobekuntzak sustatzen ditu. Zenbait erronkari aurre egiten laguntzen du, hala nola eskola uztea, hezkuntza jasotzeko desberdintasunak eta hezkuntzaren kalitatea etengabe hobetzea.
 Irakaskuntza-praktiken etengabeko hobekuntza: Hezkuntza-sistema etengabe hobetzeko kultura errazten du. Datu objektiboetan oinarritutako atzeraelikadurari esker, hezitzaileek beren praktikak egokitu eta hobetu ditzakete denboran zehar.
 Baliabideen arrazionalizazioa: Baliabideak modu eraginkorragoan esleitzen laguntzen du, eraginkorrak ez diren programak eta praktikak identifikatu daitezkeelako eta baliabideak beste garapen-arlo batzuetara bideratu daitezkeelako.
 Arrakalak murriztea: Ikasleen errendimenduan dauden arrakalak murrizten lagundu dezake, eta berdintasunean eta aukera-berdintasunaren bermean esku-hartzeak bideratzen.

 Desabantailak 
Kritika garrantzitsuenen artean, ikerketa zientifikoan oinarritutako gizarte-garapenaren mugei lotutakoak daude:

 Ikerketaren mugak: Hezkuntza-gai guztiak ez dira behar bezala lantzen dagoen ebidentziarekin. Ikerketak hutsuneak izan ditzake edo ez da aplikagarria izango testuinguru guztietan.
 Aldaketarekiko erresistentzia: Hezitzaile eta administratzaile batzuek ebidentzietan oinarritutako hezkuntza hartzeari uko egin diezaiokete, ezarritako praktikak aldatu behar dituztelako eta horrek autonomia kentzen diela uste dutelako. Gainera, datuak biltzea eta aztertzea garestia izan daiteke denbora eta baliabideei dagokienez.
 Interpretazioaren alborapenak: Ebidentziaren interpretazioan alborapenak egon daitezke, eta horrek erabaki okerrak edo partzialak eragin ditzake ikerketaren kalitateari behar bezala heltzen ez bazaio.

 Erreferentziak 

 Kanpo estekak 

Kategoria:Ikerkuntza
Kategoria:Ikerketa zientifikoa
Kategoria:Hezkuntza